Stephanus Dei gratia Eduensis ecclesie dilecto in Christo fratri Stephano Cisterciensi abbati eiusque successoribus regulariter substituendis in perpetuum. Religionis Cisterciensis ecclesie bono odore plurimum delectati tuis tuorumque fratrum petitionibus annuentes dedimus ecclesiam Cambusii liberam salvo tamen episcopali iure canonicis Virgiacensis castri. Ipsi autem canonici precibus nostris in manu nostra censum quem annuatim in territorio Gergulii grangie vestre a vobis accipere solebant Cisterciensi ecclesie libere retinendum in perpetuum guerpiverunt. Cuius donationis et guerpine census hii testes fuerunt : Bertrannus archidiaconus de Belna, Humbertus archipresbiter de Belna, Walo presbiter de Gilliaco, Paganus Rabustes de Vergiaco.